b'\n_START_ARTICLE_\nRy\xc5\xbei\xc5\xb3 s\xc4\x97len\xc5\xb3 aliejus\n_START_PARAGRAPH_\nRy\xc5\xbei\xc5\xb3 s\xc4\x97len\xc5\xb3 aliejus\xc2\xa0\xe2\x80\x93 augalinis aliejus, spaud\xc5\xbeiamas i\xc5\xa1 ry\xc5\xbei\xc5\xb3 gemal\xc5\xb3 ir luobeli\xc5\xb3. Aliejus pasi\xc5\xbeymi savitu, \xc5\xa1velniu skoniu bei auk\xc5\xa1ta smilkimo temperat\xc5\xabra (232\xc2\xa0\xc2\xb0C), tod\xc4\x97l yra tinkamas naudoti maisto gaminimui auk\xc5\xa1toje temperat\xc5\xabroje, kaip kad skrudinant ar gruzdinant. Ry\xc5\xbei\xc5\xb3 s\xc4\x97len\xc5\xb3 aliejus pla\xc4\x8diai naudojamas maisto gamyboje daugelyje Azijos \xc5\xa1ali\xc5\xb3, \xc4\xafskaitant Japonij\xc4\x85 ir Kinij\xc4\x85.\n_START_SECTION_\nPanaudojimas\n_START_PARAGRAPH_\nI\xc5\xa1 ry\xc5\xbei\xc5\xb3 s\xc4\x97len\xc5\xb3 aliejaus gaminamas ry\xc5\xbei\xc5\xb3 s\xc4\x97len\xc5\xb3 va\xc5\xa1kas, kuris kaip karnaubo va\xc5\xa1ko pakaitalas naudojamas kosmetikoje, konditerijoje, taip pat bat\xc5\xb3 krem\xc5\xb3 ir poliravimo mi\xc5\xa1ini\xc5\xb3 gamyboje. Kaip maistinis aliejus, jis naudojamas augalinio ghi sviesto gamyboje.\n_START_SECTION_\nNauda sveikatai\n_START_PARAGRAPH_\nMedicininiu po\xc5\xbei\xc5\xabriu reik\xc5\xa1minga ry\xc5\xbei\xc5\xb3 s\xc4\x97len\xc5\xb3 aliejaus sudedamoji dalis yra antioksidantas y-orizanolis, kuris sudaro 2\xc2\xa0% nerafinuoto aliejaus. Taip pat yra nema\xc5\xbeai tokoferoli\xc5\xb3 ir tokotrienoli\xc5\xb3 daleli\xc5\xb3 bei vitamino E. Ry\xc5\xbei\xc5\xb3 s\xc4\x97len\xc5\xb3 aliejuje taip pat gausu kit\xc5\xb3 fitosteroli\xc5\xb3, kurie gali suteikti naudos sveikatai._NEWLINE_Kitos potencialios ry\xc5\xbei\xc5\xb3 s\xc4\x97len\xc5\xb3 aliejaus savyb\xc4\x97s yra hipofiz\xc4\x97s sekrecijos moduliacija, skrand\xc5\xbeio r\xc5\xabg\xc5\xa1ties sekrecijos slopinimas, antioksidant\xc5\xb3 poveikis, trombocit\xc5\xb3 kaupimosi slopinimas, kraujo spaudimo ma\xc5\xbeinimas ir cholesterolio kiekio reguliavimas._NEWLINE_100 g ry\xc5\xbei\xc5\xb3 s\xc4\x97len\xc5\xb3 aliejaus energetin\xc4\x97 vert\xc4\x97\xc2\xa0\xe2\x80\x93 3700 kJ (880 kcal).'